峽山遇雨
作者：李復
朝代：宋

paragraphs: 侵曉登楚山，山峻苦難陟。
半山忽陰晦，舉手不可識。
躋攀穿雲過，赫然見日出。
俯視雲氣中，洶湧浩無極。
滉瀁雪海翻，兀硉寒冰立。
蛟龍見或沒，鬐鬛火旆赤。
風雷恣訇磕，萬車無轍迹。
神君互麾訶，衆怪爭跳躑。
變異從何來，萬態不可測。
峰頂日晴明，下方驚雨急。
倏爾寂無聲，昏翳豁開釋。
返照光景新，巖岫翠欲滴。
瀑泉縞带垂，稻塍清流溢。
高路靜無泥，牽挽望前驛。
世俗信耳目，天地度以臆。
安知視聽外，奇駭可窮索。
孰知滄溟寬，但見蹄涔窄。
茲事非傳聞，吾行所自覿。